Малсылыҡ хужалығы ябай общинниктарҙы байҙар тарафынан йәшерен иҙелеүенә килтерә.Мал хужаһы үҙ малын билдәле бер шарттарҙа ярлы көтөүсегә биреп тора, ул был малдың (йәки малдарҙы) һөтөн һауып тотона, әммә уларҙы көтөргә, һаҡларға һәм быҙауы менән уны кире хужаһына тапшырырға тейеш була. Бынан тыш көтөүсе саҡырыу менән байҙың бесәнлегенә килеп өмәлә ҡатнашырға, йәки хужалыҡ эштәрендә ярҙам итергә тейеш була. Алтайҙарҙа бындай мөнәсәбәттәр формаһы поныш (ярҙам) тип йөрөтөлә. XIX быуат аҙағында алтайҙарҙа ялланған көтөүсе, көнлөп эшләүсе, батрак категорияһы барлыҡҡа килә. Шул уҡ ваҡытта эре хужалыҡтарҙа тауар етештереү күләме арта, ауыл хужалығы продукцияһын эшкәртеү буйынса тәүге предприятиелар барлыҡҡа килә, уларҙа ялланып эшләүселәрҙең хеҙмәте ҡулланыла.